Fiskmjölsverksmiðjurnar hafa keypt rafmagn á rafskautskatla síðan árið 1990 eða í rúm 30 ár. Að okkar mati hafa verksmiðjurnar verið mikilvægur viðskiptamaður raforkusala og raforkuflytjenda.

Vegna þessar viðskipta hefur skapast ákveðinn og nauðsynlegur sveigjanleiki í raforkukerfinu þar sem að verksmiðjurnar hafa verið með varaafl sem grípa hefur mátt til þegar upp koma óvænt atvik í flutningum eða framleiðslu á rafmagni.

Verksmiðjurnar hafa verið tryggir kaupendur að raforku og flutningi og hafa viðhaldið viðskipta samböndunum þrátt fyrir að aðrir kostir hafi tímabundið verið fjárhagslega hagstæðari.

Nú er svo komið og hefur reyndar staði í næstum heilt ár að varabúnaðurinn, sem er olíukatlar sem brenna jarðefnaeldsneyti, er orðinn aðal orkugjafinn við gufuframleiðslu verksmiðjanna.

Raforkusali okkar hefur ákveðið að hann eigi enga orku lengur til að selja okkur. Raforkusalinn viðurkennir að viðskiptin við okkur hafi verið mjög þjóðhagslega hagkvæm og gert nýtingu í raforkukerfinu betri en ella. Samt ákveður hann að klippa á viðskiptin og láta milljarða fjárfestingu verksmiðjanna standa ónotaða.

Að okkar áliti er það algert skammtíma sjónarmið. Alls ekki er víst að verksmiðjurnar sjái sér hag í því að viðhalda búnaðinum og verði tilbúnar til að hlaupa til og kaupa raforku þegar aðstæður breytast.

Við upplifum þetta þannig - eftir 30 ára viðskipti sem voru aðilum og þjóðarbúinu hagstæð - að um leið og aðstæður breytast hjá raforkusalanum þá sé allt í lagi að rjúfa viðskiptatengslin og ekkert komi í staðinn.

Við erum að upplifa það sama hjá flutningsaðilanum á rafmagni. Fram að þessu hefur verið mjög hagkvæmt fyrir hann að flytja rafmagn til verksmiðjanna á skerðanlegum taxta sem gerir það að verkum að hann getur rofið flutninginn nánast fyrirvaralaust ef álag á kerfið vex. Nú þegar unnið er að því að styrkja flutningskerfið er komin fram krafa um að allt rafmagn verið flutt á forgangstaxta.

Eins og ég hef sagt þá finnst mér skammtíma sjónarmið og mjög þröng sjónarmið fyrirtækjanna sem við erum í viðskiptum við einkenna þær aðgerðir sem gripið hefur verið til. Dæmi um þessi sjónarmið er hvernig raforkusali skilgreinir skort á raforku. Hann segir að þar sem hann afgreiði alla raforku sem hann hefur gert samninga um þá sé enginn skortur á rafmagni. Sama þótt hann viðurkenni í sama orði að margir knýi á dyrnar sem vilja kaupa raforku.

Mér finnst þetta álika og að ef Hafró mælir með núll kvóta í loðnu og ráðherra úthluta núll kvóta þá væri í augum ráðherra enginn skortur á loðnu. Auðvitað væri mikill skortur á loðnu í okkar augum og ég held líka í hugum flestra annara.

Á sama tíma og þetta ástand ríkir eru stjórnvöld að hvetja fyrirtæki til að verða umhverfisvænni og nota endurnýjanlega orkugjafa. Stuðningur við orkuskipti hefur – að mínu mati – verið mjög misjafnlega skynsamlegur. Hann hefur t.d. verið í formi þess að hvetja til fjárfestinga í rafmagnsbílum með niðurfellingu á hluta af gjöld á bifreiðar. Þetta hefur í för með sér verulegar fjárfestingar á meðan fjárfestingar fiskmjölsverksmiðjanna standa ónotaðar. Líka er spurning um árangurinn í loftslagsmálum sem þessar aðgerðir skila. Á Íslandi eru núna um 34 þúsund rafmagnsbílar og 24 þúsund hybrid bílar. Ef að meðaltali hafa verið fell niður gjöld af rafmagnsbílunum sem nemur 900 þúsund af bíl hefur Ríkið afsalað sér tekjum sem nema um 30 milljörðum. Þeir bílar sem eru framleiddir í dag og brenna jarðefnaeldseyti menga sem nemur 141 grammi af CO2 á ekinn kílómetra. Meðal akstur rafmagnsbíls er um 13 þúsund kílómetrar a ári. Þessir 34 þúsund rafmagnsbílar hafa því sparað 62.300 tonn af CO2 og er þá ekki tekið tillit til að CO2 útslepp við framleiðslu rafmagnsbíls er um 30 % meira en við framleiðslu á bíl sem brennir jarðefnaeldsneyti. Ef við áætlum endingartíma rafmagnsbíls 15 ár þá kostar hvert tonn af co2 útsleppi 32.000 kr en árið 2023 kostaði losunarheimildin um 14.000 kr tonn. Þessi sparnaður í útsleppi samsvarar um það bil brennslu á 21 milljón lítrum af olíu sem er mjög nálægt því sem ég áætla að fiskmjölsverksmiðjurnar muni nota á þessu ári - þökk sé að ekki er hægt að fá rafmagn eftir óskum. Í mínum huga er alveg ljóst að rekstrarafkoma þeirra fyrirtækja sem eru aðilar að samtökum okkar mundi ekki vera jafn góð og raun ber vitni ef ákvarðanir væru jafn illa ígrundaðar og sumar ákvarðanir í loftslagsmálum hins opinbera.